เธอ ฟอร์ แคช สินเชื่อ..รักแลกเงิน

เธอ ฟอร์ แคช สินเชื่อ..รักแลกเงิน (Love You To Debt) เป็นภาพยนตร์ไทยแนวโรแมนติกดรามาในปี 2567 ที่ดัดแปลงมาจากภาพยนตร์เกาหลีเมื่อปี 2557 แมนอินเลิฟ ของฮัน ดง-อุก กำกับโดยวาสุเทพ เกตุเพ็ชร์ และเขียนบทโดยเมธัส ศิรินาวิน นำแสดงโดยวชิรวิชญ์ ชีวอารี และอุรัสยา เสปอร์บันด์ ภาพยนตร์เล่าเรื่องราวความรักระหว่างเจ้าหนี้และลูกหนี้

**นักแสดง**
 วชิรวิชญ์ ชีวอารี แสดงเป็น โบ้- อุรัสยา เสปอร์บันด์ แสดงเป็น อิ๋ม- พรชิตา ณ สงขลา แสดงเป็น วรรณ- นิติ ชัยชิตาทร แสดงเป็น ริชชี่- ธนบูรณ์ เกียรตินิรันดร์ แสดงเป็น แป๊ด- วงศกร รัศมิทัต แสดงเป็น บุญ- วัชระ ปานเอี่ยม แสดงเป็น อ๊อด- อุกฤษ วิลลีย์ บรอด ดอนกาเบรียล แสดงเป็น ประสิทธิ์- ภาคภูมิ จงมั่นวัฒนา แสดงเป็น เอก

**การผลิต**

**การพัฒนา**
ในวันที่ 22 พฤศจิกายน 2565 จีเอ็มเอ็มทีวีได้จัดงาน GMMTV 2023 : Diversely Yours ณ ยูเนี่ยน ฮอลล์ ชั้น 6 ศูนย์การค้ายูเนี่ยน มอลล์ ภายในงานมีการเปิดตัวภาพยนตร์หนึ่งเรื่องคือ The Interest ผ่อนรักนอกระบบ พร้อมกับมีการเผยแพร่ตัวอย่างสั้น ๆ และใบปิดภาพยนตร์ ซึ่งกำกับโดยวาสุเทพ เกตุเพ็ชร์ อำนวยการสร้างโดยภาพดีทวีสุข และนำแสดงโดยวชิรวิชญ์ ชีวอารี และอุรัสยา เสปอร์บันด์ ต่อมาในวันที่ 17 ตุลาคม 2566 มีการจัดงาน GMMTV 2024 Up & Above Part 1 และได้เผยแพร่ตัวอย่างและใบปิดภาพยนตร์อีกครั้ง
ในวันที่ 12 มีนาคม 2567 มีการเผยแพร่ตัวอย่างพร้อมกับเปลี่ยนชื่อภาพยนตร์เป็น เธอ ฟอร์ แคช สินเชื่อ..รักแลกเงิน และประกาศวันออกฉายในวันที่ 25 เมษายน 2567

**การถ่ายทำ**
การถ่ายทำส่วนใหญ่เกิดขึ้นในเมืองพัทยา จังหวัดชลบุรี ซึ่งวาสุเทพมองว่าเมืองพัทยามีความหลากหลายและสอดคล้องกับอัตลักษณ์ของตัวละคร ทำให้เขาตัดสินใจเลือกเมืองนี้มาเป็นฉากหลังของภาพยนตร์

**เพลงประกอบ**
เธอ ฟอร์ แคช สินเชื่อ..รักแลกเงิน มีเพลงประกอบหนึ่งเพลงคือ "นะหน้าทอง" ของภูวศิษฐ์ อนันต์พรสิริ ถูกนำมาร้องใหม่โดยวชิรวิชญ์ ชีวอารี ซึ่งเขาแสดงเป็นตัวละครหลักของเรื่อง

**การฉาย**
เธอ ฟอร์ แคช สินเชื่อ..รักแลกเงิน ฉายรอบปฐมทัศน์เมื่อวันที่ 22 เมษายน 2567 ที่ลานอินฟินิซิตี้ ฮอลล์ ชั้น 5 พารากอนซีนีเพล็กซ์ สยามพารากอน และฉายรอบทั่วไปในโรงภาพยนตร์เมื่อวันที่ 25 เมษายน 2567 หลังออกฉาย 4 วัน ภาพยนตร์ทำรายได้ 9.6 ล้านบาท และทำรายได้รวมทั้งหมด 19.1 ล้านบาท
ในต่างประเทศ เธอ ฟอร์ แคช สินเชื่อ..รักแลกเงิน ได้รับเลือกจากกรมส่งเสริมการค้าระหว่างประเทศ กระทรวงพาณิชย์ ร่วมกับสถานทูตไทย ณ กรุงปารีส ให้เป็นหนึ่งในภาพยนตร์ไทยที่ออกฉายรอบพิเศษภายในงาน Thai Movie Day ณ กรุงปารีส ประเทศฝรั่งเศส เมื่อวันที่ 27 พฤษภาคม 2567 ที่โรงภาพยนตร์ปุบลิซิส

**การตอบรับ**
เธอ ฟอร์ แคช สินเชื่อ..รักแลกเงิน ได้รับคำวิจารณ์เชิงบวกโดยทั่วไป สปริงนิวส์ ชื่นชมการนำเสนอปัญหาต่าง ๆ ที่มีอยู่ในประเทศไทย โดยระบุว่า "...หนังทำได้ดีในแง่การตีแผ่ปมปัญหาเรื่องหนี้นอกระบบ การพนัน ความดำมืดของวงการใต้ดิน เล่ห์เหลี่ยมของมนุษย์ รวมถึงความอับจนของคนชายขอบ และจิกกัดเสียดสีสังคม" เช่นเดียวกับ ผู้จัดการออนไลน์ ที่ยกย่องเกี่ยวกับการถ่ายทอดเรื่องราว ซึ่งแสดงให้เห็นถึงความเหลื่อมล้ำทางสังคมที่ "ชวนคิดอยู่ไม่น้อย" แนวหน้า ให้คะแนนภาพยนตร์ 8/10 โดยมองว่าการผลิต การตัดต่อ บทภาพยนตร์ นักแสดง และเพลงประกอบ ทำออกมา "ดูลงตัว ดูสนุก" ในขณะที่ มโน วนเวฬุสิต จาก แบไต๋ ให้คะแนนภาพยนตร์ 6.3/10 โดยระบุว่า บทภาพยนตร์มีการปรับให้เข้ากับบริบทไทย ทำให้เข้าใจได้ง่าย และเหมาะกับการขายซอฟต์พาวเวอร์ ทั้งอัลคาซาร์ มวยไทย และการแสดงช้างที่สวนนงนุช แต่เขาติเตียนว่าภาพยนตร์ใช้เวลาเล่าเรื่องไม่คุ้มค่าและความสัมพันธ์ของตัวละครยังทำได้ไม่ดีเท่าเวอร์ชันไต้หวัน ถึงกระนั้นเขาก็ชื่นชมการแสดงของวชิรวิชญ์และอุรัสยา เอ-ไทม์ มีเดีย ชื่นชมเกี่ยวกับการนำเสนอ การผลิต และความเข้ากันของนักแสดงนำ แต่มองว่าภาพยนตร์ควร "เล่าให้กระชับกว่านี้"

**รางวัล**

**อ้างอิง**

**แหล่งข้อมูลอื่น**
 24744192
หมวดหมู่:ภาพยนตร์ไทยที่ออกฉายในปี พ.ศ. 2567
หมวดหมู่:ภาพยนตร์โดยจีเอ็มเอ็มทีวี
หมวดหมู่:ภาพยนตร์รักไทย
หมวดหมู่:ภาพยนตร์โลดโผนไทย
หมวดหมู่:ภาพยนตร์ไทยในคริสต์ทศวรรษ 2020
หมวดหมู่:ภาพยนตร์ที่มีฉากในจังหวัดชลบุรี
หมวดหมู่:ภาพยนตร์ที่มีฉากในเมืองพัทยา